અમદાવાદમાં છેલ્લા ચાર દિવસમાં પોલીસે ૫૦થી વધુ રોમિયોને પકડીને સબક શીખવાડી દીધા છે. અમદાવાદ મહિલા ક્રાઇમ બ્રાંચનાં ડીસીપી પન્ના મોમાયા તેમજ શહેરના સેક્ટર-૨ અને ઝોન-૪ સ્કવોડે શહેરમાં રાત્રે ગરબા રમીને ઘરે પરત ફરતી યુવતીઓની સુરક્ષા તેમજ ગરબાના સ્થળે યુવતીઓની થતી મશ્કરીના કારણે ખાસ સ્ક્વોડ બનાવ્યા છે. આ સ્ક્વોડમાં ખાસ સિલેક્ટ કરેલી મહિલા પોલીસ કર્મચારીઓ અને અધિકારીઓને દિલફેંક રોમિયોને કઇ રીતે સબક શીખવવો તેની ટ્રેનિંગ આપી હતી. ઝોન-૪નાં ડીસીપી નિરજ બડગુજરે ગઇકાલે તમામ મહિલા પોલીસ કર્મચારીઓને ગરબાના સ્થળોએ ટ્રેડીશનલ ડ્રેસમાં જઇને રોમિયોગીરી કરતા લોકોને દબોચી લેવા માટે સુચના આપી હતી.